text: Sensationelt fund i Ribe
  11 juni 2015 kl. 11.47
  Arkæologer har fundet en ældgammel kande i Ribe.
  Ikke alene er kanden ældgammel, den er også et mesterværk.
  - Kanden er teknisk set et mesterstykke fra de franske eller belgiske værksteder, og dens elegante form er en direkte arv fra antikkens romerske pottemagere. Ingen pottemager herhjemme kunne teknisk formå sådan noget på den tid, siger Morten Søvsø, leder af Arkæologi ved Sydvestjyske Museer, i en pressemeddelelse.
  Kanden er mere end 1.000 år gammel, siger arkæologerne.
  Fundet er gjort under en uddannelsesudgravning for arkæologistuderende fra Aarhus Universitet.
  - Ribe er den ældste by i Skandinavien, og vi graver på byens gamle gravplads for at finde ud af mere om de første mennesker i Norden, der blev byboere, siger Søren M. Sindbæk, professor i middelalder- og renæssancearkæologi.
  - Gravpladsen er fuld af overraskelser, men dette fund fik alligevel arbejdet til at gå helt i stå. Vi kunne ikke tro vores egne øjne, siger han.
  